b'\n_START_ARTICLE_\nSylinder (motor)\n_START_PARAGRAPH_\nEn sylinder\xc2\xa0er den mest sentrale delen i en forbrenningsmotor, nemlig hulrommet der stempelet beveger seg. Flere sylindre er vanligvis satt side ved side i motorblokken, som vanligvis er st\xc3\xb8pt\xc2\xa0i aluminium\xc2\xa0eller jern. Sylinderne f\xc3\xb4res s\xc3\xa5 ofte med sylinderforinger av et hardere metall, eller av materialer som Nikasil. Keramiske foringer har ogs\xc3\xa5 v\xc3\xa6rt fors\xc3\xb8kt uten s\xc3\xa6rlig suksess, med unntak av i dampmotorer som kun opererer p\xc3\xa5 lave turtall. En sylinders volum er arealet ganget med avstanden stempelet vandrer inne i sylinderen (slaglengden). Motorens volum er volumet av \xc3\xa9n sylinder ganget med antall sylindre i motoren._NEWLINE_Et stempel er montert inne i hver sylinder og utstyrt med s\xc3\xa5kalte stempelringer, som er montert rundt stempelets utside i maskinerte slisser, vanligvis to ringer for kompresjon samt \xc3\xa9n ring for tetning. Disse ringene tetter mot sylinderveggene, med kun et \xc3\xb8rtynt lag olje mellom sylindervegg og stempelring. Denne kontakten, og den resulterende slitasjen, forklarer behovet for et hardere metall p\xc3\xa5 den indre overflaten av en sylinder.'